ለአስቸኳይ ጊዜ አዋጁ ያልተገዛው አትክልት ተራ
የኮረና ቫይረስ ስርጭትን ለመከላከልና ለመቆጣጠር በመንግሥት በኩል የተለያዩ ዕርምጃዎች ሲወሰዱ ቆይተዋል። ከእነዚህም መካከል በፒያሳ አካባቢ የሚገኘውን የአትክልትና ፍራፍሬ መሸጫ ቦታ ማዛወር አንዱ ነበር። በወቅቱ የአዲስ አበባ ከተማ አስተዳደር የወሰደው ዕርምጃ በበርካታ ሰዎች እይታ ይበል ያሰኘ ቢሆንም ዛሬ ላይ በጃንሜዳ የተቋቋመውን አዲስ ገበያ ያለበትን ሁኔታ ለተመለከተ ግን ከጥቅሙ ልፋቱ ብቻ መትረፉን ለመገንዘብ አያዳግተውም። ይብስ ብሎ በግቢው የሚታየው እንቅስቃሴ መንግሥት ያወጣውን የአስቸኳይ ጊዜ አዋጅ ቁጥር 3/2012 ለማስፈጸም የሚኒስትሮች ምክር ቤት ያወጣውን ደንብ የሚጥሱ በርካታ እንቅስቃሴዎችን መመልከትም ለምን የሚል ጥያቄን ያጭራል። 
በደንቡ መሰረት አራትና ከዚያ በላይ ሆኖ ለማንኛውም ዓላማ መሰብሰብ ክልክል አንደሆነ ቢቀመጥም በጃንሜዳ ጊዜያዊ አትክልት ተራ ግን ከአራት በታች መሆን የተከለከለ ይመስላል። በግቢው ያነጋገርናቸው አንዳንድ ተገልጋዮችም ዕርምጃው ቦታውን ከፒያሳ ወደ ጃንሜዳ ከመቀየር የዘለለ ለታሰበለት ዓላማ ለውጥ የሚያመጣ አንዳች ነገር እንደሌለ ይጠቁማሉ። 
በጃንሜዳ ጊዜያዊ የአትክልት ተራ ያገኘነው የሚኒባስ ታክሲ አሽከርካሪ የሆነው ወጣት ቴዎድሮስ ይርጋ እንደሚናገረው ሲጀመር ግቢው ባዶ ስለነበርና ለገበያነት አገልግሎትም አዲስ እንደመሆኑ በእቅድ መምራት ይቻል ነበር። ግን የተሠራው ነገር በሙሉ በዘፈቀደ ይመስላል።በግቢው አሁንም ሰው ያልረገጣቸው በርካታ ቦታዎች ቢኖሩም በተወሰነ ቦታ ላይ ፒያሳ የነበረው ግፊያና ግርግር የየዕለት እንቅስቃሴ ሆኗል። በግቢው ለመሸጫነት የተዘጋጁ ቤቶችና መደቦች ቢኖሩም ከእነሱ በላይ ብዛት ያለው ነጋዴ በፈለገበት እየተቀመጠ የጉሊት ንግድ እያከናወነ ይገኛል። ያለምንም ማጋነን አትክልት ተራ የነበረው ትርምስ እዚህም አለ። 
ነጋዴውም ሸማቹም ጥንቃቄ ሲያደርግ አይታይም አንዳንድ ነጋዴዎች ሰው ዞር ሲል የተጠቀሙበትን የፊት ማስክ አውልቀው የሚሸጡት ነገር ላይ ሲያስቀምጡ መልሰውም ሲያደርጉት ይታያል። የዕለት ምግብ የሚያዘጋጁት ሻይና ብስኩት ሻጮችም የግቢው አንድ ስጋት ናቸው። ያገኙት ቦታ ተቀምጠው ብርጭቋቸውን እንደ ቀልድ ለቅለቅ እያደረጉ ቡናና ሻይ ሲሸጡ ይውላሉ። በደንብ ቢታሰብበት ኖሮ ቢያንስ እነዚህን እንኳ አንድ የተለየ ቦታ ተቀምጠው እንዲሠሩ ማድረግ ይቻል ነበር። ቆሻሻውም አንድ ስጋት ነው።ኮሮና ብቻ ሳይሆን ሌላ በሽታም እንዳይመጣ ስርዓት ከማስያዙ ባሻገርም መንግሥት ከቻለ ሌሊት ሌሊት የሚረጨውንም ኬሚካል እዚህ ቢረጭም ጥሩ ነው ይላሉ። 
በተመሳሳይ ለገበያ ጉራ ብለው ያገኘናቸው አቶ እሱባለው ግርማ በበኩላቸው ከፒያሳ የተለየ አዲስ ነገር አላየሁም ይላሉ። በሁሉም የግቢው በሮች ላይ በነጭ ሮቶ ታንከር የተቀመጡ የእጅ መታጠቢያዎች ቢኖሩም በመኪና የሚገቡት ሰዎች ሲታጠቡ አይታይም። እግረኛውም ቢሆን ራሱ ካልፈለገ ሂደህ ታጠብ ብለው የሚያስገድዱ አስተባባሪዎችን አላየሁም። በር ላይ የቆሙ አስተናጋጆች ቢኖሩም የመኪና መግቢያና መውጪያውን እያመላከቱ ደረሰኝ ቆርጠው ብር ከመቀበል ውጪ በሽታውን ለመከላከል ብለው እየሠሩ ያሉት ነገር የለም። 
በግቢው ውስጥም የሚንቀሳቀሰውን ህዝብ የሚመጥን በተለያዩ ቦታዎች ላይ የአጅ መታጠቢያ ቢቀመጥ የፈቀደ እየታጠበ ይሄድ ነበር፤ ግን የለም። ወደ ግቢው የጉልበት ሥራ ለመሥራትና ለመለቃቀም የሚገቡትም በርካቶች ናቸው። ቦታው ብቻውን መቀየሩ ምንም ዋጋ የለውም።በመሆኑም በሃይማኖት ተቋማትና በትራንስፖርት እንቅስቀሴ ላይ የተወሰደው ጠንካራ ዕርምጃ እዚህ መደገም አለበት። በየቀኑም በጎ ፈቃደኞችን ይዞ ነጋዴውንም ሸማቹንም ማስተማር ያስፈልጋል። አትክልትና ፍራፍሬን የሚጠቀሙ የከተማዋ ነዋሪዎች ብዙ በመሆናቸው ከተቻለም ሌሎች የስፖርት ማዘውተሪያ ቦታዎችንና ክፍት ቦታዎችን ተጠቅሞ የአትክልት ተራውን መበተን ቢቻል ተስፋ ይኖረዋል ሲሉ ያሳስባሉ።
 አዲስ ዘመን ሚያዝያ 16/2012ራስወርቅ መሉጌታ